Angjelin Sterkaj hélt því fram fyrir dómi í morgun að hann hefði myrt Armando Beqiri Bekíræ einn síns liðs. Hin þrjú, sem ákærð eru í málinu, neita öll sök.
Ákæra í Rauðagerðismálinu var þingfest í Héraðsdómi Reykjavíkur í morgun. Fjögur eru ákærð fyrir manndráp en aðeins einn sakborninga, Murat Selivrada, mætti fyrir dóminn. Angjelin Sterkaj og Shpetim Qerimi tóku afstöðu í gegnum fjarfundarbúnað frá fangelsinu á Hólmsheiði. Angjelin hefur setið í gæsluvarðhaldi frá því hann var handtekinn en Shpetim afplánar eldri dóm. Fjórði sakborningurinn, Claudia Sofia Carvalho, mætti ekki.
Angjelin lýsti sig sekan af ákærunni og bætti við að hann hefði framið verknaðinn einn síns liðs. Aðrir sakborningar lýstu yfir sakleysi sínu.
Í ákæru saksóknara er því lýst hvar Murat fyrirskipaði Claudiu að fylgjast með ferðum Armandos Bekíræ á Rauðarárstíg og láta vita þegar hreyfing yrði á ferðum hans. Þeir Angjelin og Shpetim hefðu setið fyrir honum í Rauðagerði og veitt honum eftirför að heimili hans. Þegar Armando kom út úr bílskúr eftir að hafa lagt bíl sínum hefði Angjelin skotið hann níu sinnum með skammbyssu. Angjelin og Shpetim hefðu svo flúið vettvang, hent skotvopninu í sjóinn í Kollafirði og keyrt í Skagafjörð.
Tæknilegir örðugleikar settu svip sinn á þinghaldið í morgun þar sem erfiðlega gekk að ná sambandi við fangelsið á Hólmsheiði. Ekki minnkaði flækjustigið við það að túlkur sakborninga var í sóttkví og þurfti að túlka í gegnum fjarfundabúnað.
Aðalmeðferð í málinu hefst 13. september. Það vekur athygli að öll fjögur eru ákærð fyrir manndráp þótt fyrir liggi að hlutur þeirra er mismikill. Kolbrún Benediktsdóttir, saksóknari í málinu, segir ákæruvaldið líta svo á að þau hafi öll átt þátt í verknaðinum.
Ákæruvaldið leggur upp með það að þetta sé samverknaður og það er ákært fyrir það, svokölluð verkskipt aðild þar sem menn skipta í rauninni með sér verkum. Það er uppleggið.
Kolbrún segir ekki koma á óvart að aðrir sakborningar en Angjelin hafi lýst yfir sakleysi en ákæruvaldið muni reyna að sanna ásetning sakborninga og varpa ljósi á gjörðir hvers og eins.